বছর কুড়ি আগে গেমটিচার দীপক দাসকে বদলির নির্দেশের বিরুদ্ধে বালিগঞ্জ গভর্নমেন্ট স্কুলে টানা ছাত্রবিক্ষোভ হয়েছিল। বিক্ষোভের জেরে স্কুল বন্ধ ছিল টানা ১৩ দিন। অভূতপূর্ব পরিস্থিতিতে ১৯৯৫ সালের ৩১ অগস্ট দীপককে চলে যেতে হয়েছিল সংস্কৃত কলেজিয়েট স্কুলে।
এ বছর সেই স্কুল থেকে অবসর নিয়েছেন দীপক। কিন্তু দুনিয়া জুড়ে ছড়িয়ে থাকা বালিগঞ্জ গভর্নমেন্ট স্কুলের প্রাক্তন ছাত্রেরা তাঁকে ভোলেননি। বারবার তাঁকে অনুরোধ করতেন নানা পুনর্মিলন অনুষ্ঠানে আসার। সরকারি চাকুরে দীপক সেসব এড়িয়ে যেতেন। অবসরের পর আর ছাড় পাননি। এ বছর পুজোর সময় দফায় দফায় তাঁকে নিয়ে অনুষ্ঠান হয়েছে। হয়েছে প্রবাসী ছাত্রদের সঙ্গে ‘স্কাইপে’ আড্ডা। সকলের সঙ্গে যোগাযোগের জন্য ছাত্রেরাই দীপককে উপহার দিয়েছেন একটি স্মার্টফোন।
১৯৮৭ সালে বালিগঞ্জ গভর্নমেন্ট স্কুল থেকে মাধ্যমিক পাশ করেছিলেন যুধাজিৎ মুখোপাধ্যায়। বহুজাতিক সংস্থার ইঞ্জিনিয়ার যুধাজিৎ ক্রিকেট খেলেছেন বাংলার অনূর্ধ্ব ১৫ এবং ১৯ দলে। ডিসেম্বরে দীপককে নিয়ে একটি পুনর্মিলন অনুষ্ঠানের অন্যতম উদ্যোক্তা যুধাজিৎ বললেন, ‘‘স্যার না-থাকলে আমার ক্রিকেট প্র্যাকটিসেই যাওয়া হতো না! স্কুলের নিয়মের বাইরে গিয়ে হেডস্যারের থেকে আমার প্র্যাকটিস করার অনুমতি জোগাড় করেছিলেন উনি। ছাত্রদের কাছে উনি ছিলেন অভিভাবকের মতো।’’
আমেরিকার হিউস্টনে থাকেন পেশায় ইঞ্জিনিয়ার অরিন্দম চক্রবর্তী। ১৯৯৫ সালের আন্দোলনে প্রত্যক্ষভাবে যুক্ত অরিন্দমের কথায়, ‘‘ছাত্রদের প্রতি ওঁর ভালবাসা, তাদের মানুষ করার জন্য অক্লান্ত চেষ্টা, প্রতি ক্ষেত্রে ভরসা জোগানো ভোলা যায় না। আমরা হয়তো ইয়ংবেঙ্গল নই। কিন্তু উনি আমাদের জীবনে ডিরোজিওর ভূমিকা নিয়েছিলেন।’’ মালয়েশিয়ার কুয়ালা লামপুর থেকে রাজীব মুখোপাধ্যায় বললেন, ‘‘শুধু লেখাপড়ায় ভাল হওয়া যে একজন ছাত্রের জীবনের একমাত্র লক্ষ্য হওয়া উচিত নয়, সেটা উনি আমাদের বোঝাতে পেরেছিলেন।’’ সুইৎজারল্যান্ডের জুরিখ থেকে ন্যানোটেকনোলজির গবেষক প্রত্যুষ দাস কানুনগো বলছেন, ‘‘উনি প্রতিটি ছাত্রের কাছে চলে যেতেন। নিজের উপর কোনও বর্ম চাপিয়ে রাখতেন না।’’
অবসরজীবনে ছাত্রদের ভালবাসায় আপ্লুত দীপক। নিজের কথা প্রকাশ করতে অনভ্যস্ত শিক্ষক শুধু বললেন, ‘‘কী যে পাগলামি করছে ছেলেগুলো! তবে ওদের কাছে পেয়ে খুব ভাল লাগছে।’’